Մեր այն հարցին, որ Խաչատուրովը երբևէ չի անդրադարձել որևէ քննադատության, իր անձի հետ կապված որևէ հրապարակման, ուստի ինչո՞ւ է այս անգամ որոշել դատարան դիմել, Բեքմեզյանը պատասխանեց. «Իր կողմից հնչեցված սուտ և մտացածին արտահայտություններով Ստեփան Գրիգորյանը ոչ միայն արատավորել է պ-ն Խաչատուրովի պատիվն ու արժանապատվությունը, այլև նման արտահայտությունները ստվերել է Հայաստանի Հանրապետության զինված ուժերը։ Պարոն Խաչատուրովի միակ նպատակը հետագայում բանակի, զինված ուժերի ղեկավարության նկատմամբ ապատեղեկատվության տարածման կանխումն է: Յուրաքանչյուր մարդ պետք է գիտակցի, որ բանակի վերաբերյալ ասված իր ամեն խոսքի հիմքում պետք է ընկած լինեն փաստեր: Ճիշտ եք, պարոն Խաչատուրովը մշտապես անլուրջ է վերաբերվել իրականությանը չհամապատասխանող և իր անձի մասին սուտ լուրերի տարածմանը: Նա քաղաքական գործիչ չէ, զբաղված է բացառապես ռազմական գործով, ժամանակ էլ չունի: Սակայն, հաշվի առնելով այն, որ նմանատիպ լուրերի տարածումն արդեն վտանգավոր է դառնում հասարակության բարոյահոգեբանական վիճակի համար, վնասում է ՀՀ բանակի և պետության վարկանիշին և վիրավորում ազգային արժանապատվությունը, նման որոշում կայացրեց: Ի վերջո, բոլորիս՝ այդ թվում Յուրի Խաչատուրովի նպատակն իրավական պետության ստեղծումն է, հետևաբար նորմալ է, որ յուրաքանչյուր ոք պետք է փորձի օրինական ճանապարհով կանխել ապատեղեկատվության տարածումը՝ առավել ևս բանակի մասին: Սա է պարոն Խաչատուրովի մոտեցումը»: